ทานยาคุมแบบ 21 เม็ด ตามเวลาและถูกต้องตามปกติ ( แผงแรก ) หลังจากทานภายใน 2-3 วัน มีคล้ายเลือดออกกะปริบกะปรอยบ้าง เยอะบ้างจากช่องคลอด เป็นอยู่ 3-4 วัน อยากทราบว่าเลือดที่ออกใช่ประจำเดือนหรือไม่ ถ้าไม่ใช่แล้วประจำเดือนจะมาภายในกี่วันคะ . ปล.ขณะทานมีเพศสัมพันธ์แต่ไม่มีการหลั่งใน
สวัสดีค่ะ หากทานยาคุมกำเนิดไปได้ 2-3 วัน แล้วมีเลือดออกกะปริดกะปรอย ถือเป็นเลือดที่เกิดจากผลข้างเคียงของยาคุมกำเนิดได้ โดยเฉพาะยาคุมกำเนิดชนิดที่มีฮอร์โมนต่ำ ซึ่งหากเลือดที่ออกมีปริมาณไม่มาก ก็ไม่ได้อันตรายอะไร โดยส่วนใหญ่เมื่อทานต่อเนื่องไปซักระยะ เลือดก็มักจะหยุดไหลไปได้เองสำหรับประจำเดือนนั้น จะมาเมื่อทานยาคุมจนครบ 21 เม็ด แล้วเว้นระยะไป 2-4 วัน ก็จะมีประจำเดือนมาค่ะ และเมื่อเว้นระยะจนครบ 7 วันแล้ว ก็ให้เริ่มทานยาคุมแผงใหม่ต่อไปได้เลย โดยไม่ต้องสนใจว่าประจำเดือนจะเริ่มมาและหมดในวันใดค่ะ การป้องกันการตั้งครรภ์ก็จะเป็นไปอย่างต่อเนื่องส่วนโอกาสในการตั้งครรภ์นั้น หากได้เริ่มทานยาคุมกำเนิดแผงแรกภายใน 1-5 วัน นับจากวันแรกที่มีประจำเดือนมา ยาคุมกำเนิดก็จะออกฤทธิ์ในการป้องกันการตั้งครรภ์ได้ทันที โดยจะช่วยป้องกันการตั้งครรภ์ได้มากกว่า 99% หรือมีโอกาสตั้งครรภ์น้อยกว่า 1% ค่ะ ทั้งนี้ ต้องไม่มีการลืมทานยา ทานยาตรงเวลาในแต่ละวัน ไม่มีอาเจียนหลังทานยา ไม่มีท้องเสีย ไม่ได้ทานยาอื่นบางชนิดร่วมด้วยค่ะ